SA1203
Exported from Holy-Writings.com on 2026-06-20 - 1 clipping

雜阿含經 (一二〇三)

如是我聞。 一時佛住舍衞國祇樹給孤獨園。

時毘羅比丘尼住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。

時魔波旬作是念。 今沙門瞿曇住舍衞國祇樹給孤獨園。 毘羅比丘尼住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。 我當往彼爲作留難。 即化作年少容貎端正。至毘羅比丘尼所

而説偈言 云何作此形 誰爲其作者 此形何處起 形去至何所

毘羅比丘尼作是念。 是何人來恐怖我。 爲人爲非人。爲姦狡人。 如是思惟。即得知覺 惡魔波旬欲作嬈亂。

即説偈言 此形不自造 亦非他所作 因縁會而生 縁散即磨滅 如世諸種子 因大地而生 因地水火風 陰界入亦然 因縁和合生 縁離則磨滅 捨一切愛苦 離一切闇冥 已證於寂滅 安住諸漏盡 惡魔以知汝 即自磨滅去

時魔波旬作是念。 毘羅比丘尼已知我心。 生大憂慼即沒不現
-- SA1203 — Taisho Tipitaka (CC0-1.0)